इंग्लैंड शृंखला उतना कठिन नहीं : श्रीसंत  
मौजूदा टेस्ट शृंखला में इंग्लैंड से मिली करारी हार के बावजूद श्रीसंत ने कहा कि यह उन कठिन शृंखलाओं के करीब नहीं है, जिनका वह हिस्सा रह चुके हैं।
मौजूदा टेस्ट शृंखला में इंग्लैंड के हाथों मिली करारी शिकस्त के बावजूद भारतीय तेज गेंदबाज श्रीसंत ने कहा कि यह उन कठिन शृंखलाओं के करीब नहीं है, जिनका वह हिस्सा रह चुके हैं। चार मैचों की टेस्ट शृंखला में भारतीय टीम 0-3 से हारकर आईसीसी टेस्ट रैंकिंग में शीर्ष स्थान गंवा चुकी है, लेकिन श्रीसंत ने कहा कि उन्होंने जितनी कड़ी चुनौतियों का सामना किया, यह उतनी कठिन नहीं है।  उन्होंने कहा, मुझे नहीं लगता कि यह इतनी कठिन शृंखला थी, जिनका मैं हिस्सा रह चुका हूं। 2008 में दक्षिण अफ्रीका के खिलाफ हुई घरेलू शृंखला काफी कठिन थी। दक्षिण अफ्रीका के खिलाफ तीन टेस्ट मैचों की शृंखला में मेहमान टीम ने लगातार 500 और 400 से ज्यादा का स्कोर बनाया था।  लेकिन श्रीसंत ने माना कि भारतीयों को मौजूदा टेस्ट शृंखला में ऐसे दौर का सामना करना पड़ रहा है, जब विपक्षी टीम विशाल स्कोर खड़ा कर रही है। इंग्लैंड ने ओवल में चौथे टेस्ट के दूसरे दिन में तीन विकेट पर 457 रन का विशाल स्कोर बना लिया है, इससे पहले वे 710, 544 और 479 रन बना चुके हैं। श्रीसंत ने कहा, हम पहले अन्य टीमों के खिलाफ ऐसा (बड़ा स्कोर) किया करते थे, लेकिन अब हम उसी दौर से गुजर रहे हैं।